OpenLLM-France/wikimedia huggingface dataset:
# Fàbrica Montané i Font

La Fàbrica Montané i Font és un edifici del municipi d'Esparreguera (Baix Llobregat) inclosa en l'Inventari del Patrimoni Arquitectònic de Catalunya.

## Descripció

Té una xemeneia de planta circular amb la base més ample que el final. Està feta de maó, amb el cos llis excepte a l'extrem on hi ha una motllura. Presenta desploms en els 10 metres superiors. Aquesta xemeneia pertanyia a l'antiga fàbrica de tovalloles.

## Referències

* 1 2 «Fàbrica Montané i Font». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 27 febrer 2015].
# Hugo Sabido

Hugo Manuel Sabido Madeira, conegut com a Hugo Sabido, (Oeiras, 14 de desembre de 1979) és un ciclista portuguès, professional des del 2001 fins al 2016. La victòria més important del seu palmarès és la Volta a l'Algarve de 2005.

## Palmarès

* 2002
** Vencedor d'una etapa del Gran Premi Abimota
* 2003
** Vencedor d'una etapa de la Volta a l'Alentejo
* 2004
** Vencedor d'una etapa de la Volta a l'Alentejo
** Vencedor d'una etapa de la Volta a Polònia
* 2005
** 1r de la Volta a l'Algarve i vencedor d'una etapa
** 1r Gran Premi Vinhos da Estremadura
* 2011
** Vencedor d'una etapa de la Volta a Portugal
* 2013
** Vencedor d'una etapa del Gran Premi Jornal de Noticias
* 2014
** Vencedor d'una etapa de la Volta a les Terres de Santa Maria da Feira

## Enllaços externs

* Fitxa a sitiodeciclismo.net
* Fitxa a cyclebase.nl
* Fitxa a museociclismo.it
# Belrupt

Belrupt és un municipi francès, situat al departament dels Vosges i a la regió del Gran Est. L'any 2007 tenia 107 habitants.

## Demografia
### Població

El 2007 la població de fet de Belrupt era de 107 persones. Hi havia 40 famílies, de les quals 16 eren unipersonals (12 homes vivint sols i 4 dones vivint soles), 12 parelles sense fills i 12 parelles amb fills.
La població ha evolucionat segons el següent gràfic:
Habitants censats

### Habitatges

El 2007 hi havia 59 habitatges, 47 eren l'habitatge principal de la família, 9 eren segones residències i 3 estaven desocupats. Tots els 59 habitatges eren cases. Dels 47 habitatges principals, 45 estaven ocupats pels seus propietaris, 1 estava llogat i ocupat pels llogaters i 1 estava cedit a títol gratuït; 3 tenien dues cambres, 3 en tenien tres, 11 en tenien quatre i 30 en tenien cinc o més. 34 habitatges disposaven pel capbaix d'una plaça de pàrquing. A 25 habitatges hi havia un automòbil i a 16 n'hi havia dos o més.

### Piràmide de població

La piràmide de població per edats i sexe el 2009 era:
Piràmide de població de Belrupt el 2009. :
| Homes | Edats | Dones |
| 0 | 95 o + | 0 |
| 0 | 90 a 94 | 0 |
| 0 | 85 a 89 | 4 |
| 0 | 80 a 84 | 0 |
| 0 | 75 a 79 | 4 |
| 4 | 70 a 74 | 4 |
| 4 | 65 a 69 | 0 |
| 4 | 60 a 64 | 4 |
| 4 | 55 a 59 | 0 |
| 4 | 50 a 54 | 0 |
| 4 | 45 a 49 | 4 |
| 0 | 40 a 44 | 4 |
| 4 | 35 a 39 | 4 |
| 0 | 30 a 34 | 8 |
| 0 | 25 a 29 | 4 |
| 4 | 20 a 24 | 0 |
| 8 | 15 a 19 | 0 |
| 0 | 10 a 14 | 4 |
| 0 | 5 a 9 | 4 |
| 0 | 0 a 4 | 8 |

## Economia

El 2007 la població en edat de treballar era de 56 persones, 45 eren actives i 11 eren inactives. De les 45 persones actives 42 estaven ocupades (23 homes i 19 dones) i 4 estaven aturades (2 homes i 2 dones). De les 11 persones inactives 4 estaven estudiant i 7 estaven classificades com a «altres inactius».

### Activitats econòmiques

Dels 5 establiments que hi havia el 2007, 1 era d'una empresa de fabricació d'altres productes industrials, 1 d'una empresa de construcció, 2 d'empreses de comerç i reparació d'automòbils i 1 d'una empresa classificada com a «altres activitats de serveis».
L'únic establiment comercial que hi havia el 2009 era una floristeria.
L'any 2000 a Belrupt hi havia 3 explotacions agrícoles.

## Poblacions més properes

El següent diagrama mostra les poblacions més properes.

## Referències

* ↑ «Population et logements par commune depuis le recensement de 1962 (1961 pour les Dom) à 1999» (en francès). INSEE. Arxivat de l'original el 5 desembre 2008.
* ↑ Logement, 1968-2007
* ↑ «Population par sexe et âge quinquennal de 1968 à 1999» (en francès). http://www.recensement-2007.insee.fr:+ INSEE. [Consulta: 13 juliol 2010].
* ↑ Emploi et population active 1999 et 2007
* ↑ Créations et stock d'établissements par commune en 2009
* ↑ Nombre d'équipements et de services dans le domaine du commerce en 2009
* Résumé statistique Fitxa resum de dades estadístiques de Belrupt a l'INSEE.
* Évolution et structure de la population Fitxa amb el detall de dades de Belrupt a l'INSEE
* France par commune Arxivat 2012-01-11 a Wayback Machine. Dades detallades de tots els municipis de França accessibles a partir del mapa.
# Bernardí Martorell

«Bernardí Martorell» té aquests significats:
* Bernardí Martorell i Cortada, fabricant tèxtil de Barcelona (vegeu passatge Bernardí Martorell).
* Bernardí Martorell i Montells, fill de l'anterior.
* Bernardí Martorell i Falp, empresari i fill de l'anterior.
* Bernardí Martorell i Puig, arquitecte i fill de l'anterior.
# Epidelion

Epidelion (en grec antic Ἐπιδήλιον), que Estrabó anomena només Delion (Δήλιον), era un petit lloc a la costa oriental de Lacònia, segurament una població, situada als territoris de Boees a 100 estadis del cap de Malea i a 200 d'Epidaure Limera.
Segons diuen Estrabó i Pausànias, allà s'hi va fundar un temple d'Apol·lo que es va erigir en algun moment de les Guerres Mitridàtiques, quan una estàtua de fusta (un Xóanon) del déu va arribar surant pel mar fins a la costa des de Delos, que havia sofert una devastació per part de Metròfanes, el general de Mitridates VI Eupator.

## Referències

* ↑ Smith, William (ed.). «Epidelium». Dictionary of Greek and Roman Geography (1854). [Consulta: 20 desembre 2020].
# Escut (espeleotema)

Un escut o paleta de pintor és un espeleotema de flux de forma oval o circular que consta de dos discs paral·lels separats per una esquerda. Són molt comuns a les coves. El seu diàmetre varia des d'uns centímetres fins a uns 3 m. Es formen sobre les parets, els sostres i els sòls de les coves, i el seu angle de repòs es correspon amb l'orientació de diàclasis o fractures de la roca.
La formació dels escuts té lloc quan l'aigua flueix sota pressió hidroestàtica des d'una estreta escletxa del sostre, del sòl o d'una paret de la cova. En alliberar-se el diòxid de carboni el carbonat de calci dissolt precipita en forma de discs paral·lels a les superfícies d'on flueix l'aigua.

## Paracaigudes

Els paracaigudes són una varietat d'escuts. Són escuts que tenen decorada la seva base amb estalactites, la qual cosa els dona aparença d'un paracaigudes.

## Referències

* 1 2 3 «Espeleotemas». Fundación Cueva de Nerja. Fundación Cueva de Nerja. [Consulta: 6 febrer 2013].
Viccionari
# Era Estela de Sent Martòri

Era Estela de Sent Martòri (francès Lestelle-de-Saint-Martory) és un municipi del departament francès de l'Alta Garona, a la regió d'Occitània.

## Referències

* ↑ Toponímia occitana
# Esbart Montserratí Martinenc

L'Esbart Montserratí Martinenc va néixer l'any 1946 dins l'Orfeó Martinenc, amb la intenció de recuperar, mantenir i difondre les danses tradicionals catalanes. Aquesta voluntat s'ha preservat des dels orígens, combinada amb la pretensió de treballar a favor de la renovació. L'entitat és organitzada en seccions, segons l'edat dels components: infantil, juvenil, Cos de Dansa i grup de grans.

## Referències

* ↑ «Esbart Montserratí Martinenc». Cultura popular de Barcelona. Barcelona: Institut de Cultura de Barcelona Web (CC-BY-SA via OTRS).

## Enllaços externs

* Lloc web de l'esbart Arxivat 2021-12-02 a Wayback Machine..
* Esbart Montserratí Martinenc. Agrupament d'Esbarts Dansaires de Catalunya.
# Estadi Carlos Tartiere (2000)

L'Estadi Carlos Tartiere -de nom idèntic a l'antic - és un estadi de futbol localitzat a la ciutat d'Oviedo, Astúries. S'hi celebren els partits que el Reial Oviedo disputa com a local i té capacitat per a 30.500 espectadors, tots ells asseguts. A més, compta amb una llotja d'honor i més de 200 seients VIP. L'estadi està qualificat amb la categoria 3 de la UEFA (la categoria 4 és la més alta).

## Història

Va ser inaugurat oficialment el 20 de setembre de 2000 amb un partit amistós entre el Reial Oviedo i el Fudbalski Klub Partizan, tot i que el dia 17 ja s'havia fet de forma oficiosa en un partit de Lliga de primera divisió entre l'Oviedo i la UD Las Palmas. El primer gol en aquest estadi el va marcar el jugador de Las Palmas Robert Jarni de penal.
El nou estadi va ser objecte de diverses crítiques, entre elles la ubicació, que té accessos inadequats per a grans afluències de públic i poc idonis per a evacuacions i casos d'emergència, i el terreny sobre el qual està emplaçat, el qual no és idoni per al correcte manteniment de la gespa, ja que és un entorn humit i amb poques hores de llum del sol directa, principalment durant l'hivern. A més, també són objecte de crítiques les grans obertures existents a la façana, el que ho fa un estadi fred, i la seva manca de color, amb predomini del gris tant a l'interior, pels seients, como al exterior, per la façana de formigó no cubert. No obstant això, Emilio Llano, un dels arquitectes, defensa que «la ubicació és de manual» i que «el problema pot estar en la pròpia gespa, però no en el subsòl».

## Galeria

* El nou estadi Carlos Tartiere vist des del Monte Naranco.
* Façana principal de l'estadi Carlos Tartiere.
* Aspecte exterior de l'estadi Carlos Tartiere.

## Referències

* 1 2 «Estadios del Real Oviedo». Reial Oviedo. Arxivat de l'original el 2014-04-10. [Consulta: 3 juliol].
* ↑ Lorca, Antonio. «Un plan a corto plazo para el Carlos Tartiere». La Nueva España, 10-01-2013. [Consulta: 19 gener].
* ↑ Azparren, Nacho. «Llano: «La ubicación es de manual»». La Nueva España, 30-01-2013. [Consulta: 18 febrer 2013].

## Enllaços externs

* Web oficial del Real Oviedo
# Escena de postcrèdits

L'escena postcrèdits es refereix en terminologia cinematogràfica a una seqüència curta que apareix després de tots o part dels crèdits finals d'una pel·lícula, sèrie o videojoc, amb l'objectiu de donar un punt d'humor o de donar peu a una possible seqüela.

## Història

El recurs de l'escena postcrèdits va ser usat per primera vegada el 1966 en finalitzar els crèdits de la pel·lícula The Silencers, amb una breu escena que va servir per introduir la següent part, Murderers' Row.
A inicis de la dècada del 2000, es van popularitzar amb l'objectiu de generar especulació, publicitat i interès. Un exemple d'això és la saga cinematogràfica de Pirates del Carib, que va començar a incloure aquestes escenes a la seva primera part, Pirates of the Caribbean: The Curse of the Black Pearl, mostrant detalls importants sobre el destí del protagonista per a la següent part, recurs que es veuria afegit a totes les altres parts. El 2008, el director Jon Favreau va decidir incloure una escena postcrèdits a la pel·lícula Iron Man basada en Marvel Comics, sent la llavó de la gran popularització d'aquestes escenes durant finals de la dècada de 2000 i la dècada de 2010, en incloure's a les múltiples pel·lícules que van començar a conformar tot l'univers cinematogràfic de Marvel. L'ús d'aquest recurs cinematogràfic va anar arribant a altres sagues importants del món del cinema, com Star Wars, Jurassic Park o The Purge, entre d'altres.

## Referències

* ↑ «‘You’re Still Here?’: A Brief History of the Movie Post-Credits Sequence» (en anglès). , 08-04-2014 [Consulta: 3 agost 2018].
* ↑ «Pirates of the Caribbean: The Curse of the Black Pearl (2003)- After the Credits» (en anglès). [Consulta: 3 agost 2018].
* ↑ Alfaro, Octavio «'Avengers: Infinity War': El origen de las escenas post-créditos y un video 'fan made'». [Consulta: 3 agost 2018].
* ↑ «La escena post-créditos de Star Wars VIII: Los últimos Jedi» (en castellà). , 15 diciembre 2017 [Consulta: 3 agost 2018].
* ↑ «primera escena postcréditos de la saga de Jurassic Park», 07-06-2018. [Consulta: 23 de junio 2022].
* ↑ «'La primera Purga: La noche de las bestias' tiene una escena post-créditos que debes ver» (en castellà). [Consulta: 3 agost 2018].
# Esteban Caamaño Bernal

Esteban Caamaño Bernal (Puerto de Santa María, província de Cadis, 25 de desembre de 1925 - 19 de juny de 2006) fou un polític i sindicalista andalús. Pertanyia a una família obrera.

## Biografia

Va començar a treballar a l'Empresa Terry de Puerto de Santa María amb només 14 anys. Va contactar amb les Germandats Obreres d'Acció Catòlica (HOAC) i després d'una estada a Astúries va iniciar les seves activitats sindicals de manera clandestina el 1958, participant en la creació de centrals i seccions sindicals clandestines. Seguint les directrius del moviment sindical clandestí, va ocupar càrrecs electius en el Sindicat Vertical franquista en l'àmbit d'empresa, provincial i nacional, en la branca de producció vinícola, però fou destituït per defensar la democràcia sindical. Va exercir els càrrecs de representació. Va ser represaliat i empresonat nou vegades (l'última el 1974, i fou defensat per Felipe González) i processat pel Tribunal d'Ordre Públic unes altres dues (una d'elles el 1966 acusat de participar en la creació de l'USO, però en fou absolt). Li va ser retirat el passaport per evitar la seva presència en els organismes sindicals i polítics internacionals.
Durant la transició democràtica fou un dels promotors de la Unió Sindical Obrera, però posteriorment participà en el procés d'unificació amb la UGT, de la que n'ha estat vocal nacional del Sindicat d'Alimentació i president local del Sindicat de la Vinya. També ha estat membre de la Lliga per a la Defensa dels Drets Humans.
A les eleccions generals espanyoles de 1977 fou elegit diputat per la província de Cadis la coalició PSP-PSA, promoguda per Enrique Tierno Galván. Fou membre de la Comissió d'Unitat PSOE-PSP a Andalusia i fou escollit novament diputat a les eleccions generals espanyoles de 1979.
A les eleccions municipals de 1979 fou candidat a l'alcaldia de Puerto de Santa María pel PSOE i resultà escollit regidor gràcies a un pacte tripartit PSOE-PCE-PSA que facilità l'alcaldia al comunista Antonio Álvarez Herrera. A les eleccions generals espanyoles de 1982 fou escollit senador per la província de Cadis. Fou elegit diputat a les eleccions al Parlament Europeu de 1987.
Va ser distingit amb la Placa d'Or de la província en 2002, per la Diputació Provincial de Cadis. Va morir de leucèmia el 25 de desembre de 2006.

## Referències

* ↑ Esteban Caamaño
* ↑ Sentència del TOP de 25 d'octubre de 1967
* ↑ Fitxa del Congrés, Legislatura constituent

## Enllaços externs

* Fitxa del Senat
* El hombre que pudo ser alcalde al bloc de la UGT.
* Obituari a El País
# Espuri Virgini Tricost Celiomontà

Espuri Virgini Tricost Celiomontà (llatí: Spurius Verginius A. f. A. n. Tricostus Cæliomontanus) va ser un magistrat romà. Formava part de la família Tricost, una branca de la gens Virgínia. El nom Celiomontà prové del fet que la seva branca familiar tenia la mansió al turó anomenat Celi.
Era fill d'Aulus Virgini Tricost Celiomontà. Va ser elegit cònsol l'any 456 aC juntament amb Marc Valeri Lactuca Màxim. Durant el seu període de comandament es van celebrar per segona vegada els ludi saeculares.

## Referències

* ↑ Smith, William (ed.). Dictionary of Greek and Roman Biography and Mythology. Vol. I. Londres: Walton and Maberly, 1841, p. 532.
# Espuri Servili Prisc

Espuri Servili Prisc (en llatí: Spurius Servilius Priscus) va ser un magistrat romà. Formava part de la gens Servília, i era de la família dels Servili Prisc.
Va ser censor l'any 378 aC junt amb Quint Cleli Sícul. Com que aquest Servili no va portar el sobrenom de Fidenat probablement no devia ser descendent del conqueridor de Fidenes Quint Servili Prisc Fidenat.

## Referències

* ↑ Smith, William (ed.). Dictionary of Greek and Roman Biography and Mythology. Volum III. Londres: John Murray, 1876, p. 528.
# FIDE Online Chess Olympiad 2020

La FIDE Online Chess Olympiad 2020 (Olimpíada d'escacs en línia de la FIDE de 2020) fou un event escaquístic en línia organitzat per la Federació Internacional d'Escacs (FIDE) i allotjat pel lloc web Chess.com. Tingué lloc entre el 24 de juliol i el 30 d'agost. Este fou la primera olimpíada d'escacs en tenir lloc en línia, a causa de la pandèmia per coronavirus. Els equips de Rússia i l'Índia van ser declarats conjuntament guanyadors d'este event després d'un problema amb Internet on alguns membres de l'equip indi perderen la connexió.

## Referències

* 1 2 «India, Russia announced joint winners of Chess Olympiad after controversial finish» (en anglès). The Indian Express, 30-08-2020. [Consulta: 30 agost 2020].
* ↑ «La FIDE declara vencedores a Rusia y a la India en la Olimpiada de ajedrez por internet» (en castellà). Marca, 30-08-2020. [Consulta: 5 setembre 2020].
* ↑ «"Circunstancias sin precedentes" hacen a Rusia e India compartir el oro en la Olimpiada Online FIDE». chess.com, 01-09-2020 [Consulta: 9 setembre 2020].

## Enllaços externs

* FIDE Online Chess Olympiad 2020 - Lloc web oficial
# FIFA 07

FIFA 07 (també conegut com a FIFA Soccer 07 i FIFA Football 07) és un videojoc desenvolupat per EA Canada i distribuït per Electronic Arts, basat en l'esport del futbol. El joc va ser llançat al mercat el 29 de setembre del 2006 a Europa i el 2 d'octubre de 2006 als Estats Units per a les plataformes GameCube, Playstation 2, Game Boy Advance, PlayStation Portable, Nintendo DS, Xbox i Xbox 360. Aquesta última consola de Microsoft té en exclusiva el joc de les consoles de nova generació durant 12 mesos. El lema del joc és "Ha arribat l'hora" (This is the Season) en la versions en anglès.

## Temàtica

FIFA 07 és el catorzè joc de la sèrie de videojocs de FIFA i l'onzè en 3D

## Portada

Els jugadors que apareixen en la portada del joc, depenent de la zona en la qual sigui venut, són: Ronaldinho (apareix en totes les zones) junt amb Landon Donovan i Francisco Fonseca (Nord-amèrica), Francisco Fonseca (Llatinoamerica), Wayne Rooney (Regne Unit), Lukas Podolski (Alemanya), David Villa (Espanya), Kaká (Itàlia) i Juninho (França).

## Desenvolupament

Com en qualsevol altre joc de futbol, en la FIFA 07 el jugador té el control d'un equip d'entre els 510 disponibles repartits en 27 lligues i 20 països.
Una de les novetats d'aquest videojoc és la possibilitat de marcar "gols olímpics", és a dir, anotar des d'un llançament de corner. Això era impensable en els jocs anteriors. També es presenta una millora general en l'aspecte jugable, amb una física més realista i una intel·ligència artificial més depurada i profunda.
La versió de nova generació, exclusiva d'Xbox 360, va ser programada des de zero per a poder aprofitar millor el potencial de la consola de Microsoft.
En l'edició per a Llatinoamerica compta amb els comentaris en espanyol dels comentaristes mexicans Enrique Bermudez de la Serna i Ricardo Pelaéz Linares (ex-futbolista). I en l'edició espanyola, els comentaris van a càrrec de Manolo Lama i Paco González. A més, les instruccions, caixes i modalitats de joc de les dues versions estan en castellà.
Una altra novetat és la inclusió de divises en substitució de punts en el Mode Mànager. Els valors monetaris possibles són: euros, dòlars i lliures esterlines. A més s'expliquen en la mateixa modalitat les opcions de Desenvolupament del Jugador, en la qual es pot entrenar als jugadors per a convertir-los en estrelles del futbol mundial, i Sim Visual, en què es pot controlar el partit des de fora del camp.

## Banda sonora

* Boy Kill Boy - "Civil Sin"
* Carlos Jean - "Get Down"
* Keane - "Nothing in My Way"
* Muse - "Supermassive Black Hole"
* Paul Oakenfold - "Beautiful Goal"
* Polysics - "Tei! Tei! Tei!"
* Seu Jorge - "Tive Razão"
* Shiny Toy Guns - "You Are The One"
* The Feeling - "Sewn"
* Tigarah - "Girl Fight"
# Estabilitat BIBO

En el processament de senyals, específicament en la teoria del control, l'estabilitat d'entrada limitada i sortida acotada (amb acrònim anglès BIBO) és una forma d'estabilitat per a senyals i sistemes que prenen entrades. Si un sistema és BIBO estable, la sortida estarà acotada per a cada entrada del sistema que estigui acotada.
Un senyal està acotat si hi ha un valor finit $B>0$ de manera que la magnitud del senyal no superi mai $B$, això és
    Per a senyals de temps discret: $\exists B\forall n(\ |y[n]|\leq B)\quad n\in \mathbb {Z}$
    Per a senyals de temps continu: $\exists B\forall t(\ |y(t)|\leq B)\quad t\in \mathbb {R}$

## Condició del domini temporal per a sistemes lineals invariants en el temps
### Condició necessària i suficient de temps continu

Per a un sistema de temps continu lineal invariant de temps (LTI), la condició per a l'estabilitat de BIBO és que la resposta a l'impuls, $h(t)$, ser absolutament integrable, és a dir, la seva norma L$^1$ existeix.
$\int _{-\infty }^{\infty }\left|h(t)\right|\,{\mathord {\operatorname {d} }}t=\|h\|_{1}\in \mathbb {R}$

### Condició suficient de temps discret

Per a un sistema LTI de temps discret, la condició per a l'estabilitat BIBO és que la resposta a l'impuls sigui absolutament sumable, és a dir, la seva $\ell ^{1}$ la norma existeix.
$\ \sum _{n=-\infty }^{\infty }|h[n]|=\|h\|_{1}\in \mathbb {R}$

## Condició del domini de la freqüència per a sistemes lineals invariants en el temps
### Senyals de temps continu

Per a un sistema racional i de temps continu, la condició per a l'estabilitat és que la regió de convergència (ROC) de la transformada de Laplace inclogui l'eix imaginari. Quan el sistema és causal, el ROC és la regió oberta a la dreta d'una línia vertical l'abscissa de la qual és la part real del "pol més gran", o el pol que té la part real més gran de qualsevol pol del sistema. La part real del pol més gran que defineix el ROC s'anomena abscissa de convergència. Per tant, tots els pols del sistema han d'estar a la meitat esquerra estricta del pla s per a l'estabilitat de BIBO.

### Senyals de temps discret

Per a un sistema de temps racional i discret, la condició per a l'estabilitat és que la regió de convergència (ROC) de la transformada z inclogui el cercle unitari. Quan el sistema és causal, el ROC és la regió oberta fora d'un cercle el radi del qual és la magnitud del pol amb la magnitud més gran. Per tant, tots els pols del sistema han d'estar dins del cercle unitari en el pla z per a l'estabilitat de BIBO.

## Referències

* ↑ «3.6: BIBO Stability of Continuous Time Systems» (en anglès). https://eng.libretexts.org,+23-05-2020.+[Consulta: 8 agost 2023].
* ↑ «Stability» (en anglès). https://courses.engr.illinois.edu.+[Consulta: 8 agost 2023].
* ↑ Westphal, Louis C. BIBO stability and simple tests (en anglès). https://doi.org.+ Boston, MA: Springer US, 2001, p. 325–342. DOI 10.1007/978-1-4615-1533-3_14. ISBN 978-1-4615-1533-3.
* ↑ «Stability Analysis» (en anglès). http://sysengr.engr.arizona.edu.+[Consulta: 8 agost 2023].